        R O M Â N I A

JUDEŢUL HUNEDOARA       

    MUNICIPIUL BRAD

       P R I M A R U L
Nr. 100/11013/17.05.2023

R E F E R A T   D E   A P R O B A R E
pentru modificarea Hotărârii Consiliului Local nr. 217/2022 privind aprobarea Programului privind obligaţiile şi responsabilităţile ce revin instituţiilor publice, agenţilor economici şi cetăţenilor pentru buna gospodărire a Municipiului 
Brad în anul 2023 şi a Programului de măsuri privind gestionarea 
deşeurilor în municipiul Brad în anul 2023

Prin Hotărârea Consiliului Local nr. 217/2022 s-a aprobat Programul privind obligaţiile şi responsabilităţile ce revin instituţiilor publice, agenţilor economici şi cetăţenilor pentru buna gospodărire a Municipiului Brad în anul 2023 şi Programul de măsuri privind gestionarea deşeurilor în municipiul Brad în anul 2023.


Având în vedere Nota de Constatare a Gărzii Naționale de Mediu, Comisariatul Județean Hunedoara din data de 28 martie 2023, înregistrată la Primăria Municipiului Brad sub nr. 24369/28.03.2023, în scopul realizării măsurilor stabilite urmare modificării actelor normative, se propune actualizarea acestor documente cu noile modificări legislative privind regimul deșeurilor.


Conform prevederilor art. 66 din O.U.G. nr. 92/2021, modificată și completată cu Legea nr. 17/2023, ”Constituie infracțiune și se sancționează cu închisoare de la 1 la 5 ani sau cu amendă următoarele fapte atunci când cantitatea sau impactul asupra mediului ori asupra vieții, integrității corporale sau sănătății persoanelor nu poate fi neglijată:


a) eliminarea deşeurilor care au făcut obiectul transferului, în spaţii neautorizate sau prin constituirea de depozite ilegale; 


b) colectarea, transportul sau valorificarea de deșeuri, inclusiv controlul acestor operațiuni și întreținerea ulterioară a spațiilor de eliminare, inclusiv acțiunile întreprinse de comercianți sau brokeri în procesul de gestionare a deșeurilor, cu încălcarea dispozițiilor legale în domeniu;


c) comercializarea, abandonarea sau neasigurarea încărcăturii deşeurilor pe durata şi pe parcursul tranzitării teritoriului României;


d) acceptarea de către operatorii de depozite/incineratoare, în vederea eliminării, a deşeurilor introduse ilegal în ţară sau a deşeurilor introduse în ţară în alte scopuri decât cel al eliminării şi care nu au putut fi utilizate în scopul pentru care au fost introduse;


e) incendierea oricărui tip de deşeu, substanţă sau obiect;


f) îngroparea deșeurilor;


g) eliminarea, deținerea, păstrarea deșeurilor în afara spațiilor autorizate;


h) abandonarea, aruncarea sau ascunderea deşeurilor”. 

În scopul asigurării obiectivelor esențiale pentru comunitate constând în furnizarea de servicii publice de calitate către populație, asigurarea igienei și confortului, respectarea standardelor europene privind conservarea și protecția mediului înconjurător, precum și pentru o mai bună și continuă înfrumusețare a municipiului Brad, se impune modificarea și completarea documentelor aprobate prin Hotărârea Consiliului Local nr. 217/2022 în conformitate cu prevederile legale în vigoare.

În contextul celor de mai sus am inițiat prezentul proiect de hotărâre  prin care am propus modificarea Hotărârii Consiliului Local nr. 217/2022 privind aprobarea Programului privind obligaţiile şi responsabilităţile ce revin instituţiilor publice, agenţilor economici şi cetăţenilor pentru buna gospodărire a municipiului Brad în anul 2023 şi a Programului de măsuri privind gestionarea deşeurilor în municipiul Brad în anul 2023 și îl supun spre dezbatere și aprobare plenului Consiliului Local al Municipiului Brad în forma prezentată.


Invoc în susţinerea propunerii mele prevederile art. 4 din O.G. nr. 2/2001 privind regimul juridic al contravenţiilor, cu modificările şi completările ulterioare, ale art. 1 alin. 2,  art. 4, art. 8 şi Capitolul III din O.G. nr. 21/2002 privind gospodărirea localităţilor urbane şi rurale, cu modificările şi completările ulterioare, ale O.G. nr.  92/2021 privind regimul deşeurilor, cu modificările și completările ulterioare, ale art. 6, art. 31 şi art. 70 din O.U.G. nr. 195/2005 privind protecţia mediului, actualizată, ale art. 129 alin. 2 lit. c, alin. 7 lit. s din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

